Vėjas ir vaikai
Jau pranašai linksmų dienų
Kas rytą lanko mus.
Ir vėjas, vėjas iš kalnų
Jau beldžias po namus.

Kvatoja vėjas – žino jis,
Kad juodi medžiai bus žali.
Pro langus skverbias, pro duris:
– Pavasaris jau netoli!

– Ei, vaikai, – šaukia jis vaikus,
Ei, susirinkite visi!
Aš tuoj nupūsiu jum takus,
Ir žaisite basi!

O vėjau, vėjau, kaip gerai!
O, koks pavasaris gražus!
Atversim langus tau kiaurai,
Kad myli mus, mažus!

Nėris Salomėja
Eilėraščiai